ངེད་གཉིས་མོའི་སྒོ་འགྲམ་དུ་ཐུག་དུས་མོའི་ངོ་ལ་འཛུམ་དང་བཅས་སྐད་མགོ་རན་མཚམས་ནས་ཁྱོད་རང་ངའི་སར་ཡོང་བར་དགའ་བསུ་ཡོད།མ་འོངས་པར་ངེད་གཉིས་ལས་ཡུན་རིང་ཙམ་བྱ་ཐུབ་པའི་རེ་བའང་ཡོད།ཅེས་གསུངས་ནས་ང་མོའི་ཁང་པའི་ནང་ཡར་འཁྲིད་སོང་།ངས་མོ་རང་ལ་གཡོག་བྱ་བྱེད་ལུགས་ནི་ཆུ་ཚོད་བདུན་རེར་ཉིན་གཅིག་ཆུ་ཚོད་གཉིས་རིང་ཉལ་ཆས་གཙོས་སྒྲིག་ཆས་ཡོངས་ཀྱི་འགེབས་རས་ཆེ་ཆུང་དག་ཉིན་དེར་གཙང་འཁྲུས་ཚར་ན་ཉི་རར་སྐམ་རྒྱུ་དང་།གཞན་ཡང་མོའི་དམིགས་བསལ་བའི་ཉི་རའི་མཐའ་བཞིར་བསྐོར་ནས་ཡོད་པའི་ཤིང་འབྲས་སྡོང་པོ་ལྔ་དང་མེ་ཏོག་དེ་དག་གི་ཤིང་ལོ་སྐམ་སེར་གཙང་མ་བཟོ་རྒྱུ་དང་ཆུ་རན་མཚམས་བླུགས་རྒྱུ་དེ་འདྲ་རེད།ངས་ལྡུམ་རའི་བྱ་བ་གང་ཡང་བྱེད་ཤེས་ཀྱི་མེད་པས་དུས་ཚོད་གཏོང་ཕྱིར་ངས་མོའི་ཁང་པར་གཙང་སྦྲ་བཟོས་པ་ཡིན་ཡང་མོས་དེ་རྗེས་ང་ལ་ལས་ཀ་འདི་བསླབ་ནས་བྱེད་བཅུག་པ་ཞིག་ཆགས་ཡོད།